num_pages: 332
description: Ky libër është një përpjekje imja për të risjellë, kushedi edhe duke e interpretuar, përfytyrimin e brezit tim për Perëndimin, gjatë viteve më të errëta të regjimit totalitar në Shqipëri, 1960-1980, ose kohës kur kontaktet tona me botën u reduktuan kryesisht në imagjinatë; në kundërvënie me përmbysjen që pasoi.Imazhi që ne, baby boomers shqiptarë, krijuam për Europën gjatë viteve të luftës së ftohtë dhe të izolimit nuk është thjesht kuriozitet; pse ishte ky imazh që përcaktoi pastaj fatet e qytetarëve të Shqipërisë, pas rënies së regjimit komunist, në fillim të viteve 1990.Deri diku, edhe përpjekjet, keqkuptimet dhe komplekset tona të sotme, përkundrejt Europës dhe Perëndimit në përgjithësi, i kanë rrënjët tek ajo kohë, kur komunikimi ynë me botën përtej ndërmjetësohej nga tabutë politike dhe kulturore, sikurse ndërmjetësohej nga dëshira jonë për t’iu qasur me çdo kusht horizontit dhe sidomos për ta kapërcyer një ditë.Si brez, ne u përkufizuam nga liria që na ishte mohuar dhe u identifikuam me gjakimin tonë për të dalë dikur prej kafazit. Ishim brez i varfër, me fare pak mundësi për të konsumuar në tregun e kulturën bashkëkohore dhe për të parë botën me sy, sa kohë që qiellin na linin ta shihnim veç prej dritareve; por kushedi moria e tabuve na e ndezi flakë imagjinatën, për të na shndërruar në brezin më ëndërrimtar në historinë e shqiptarëve.I çonim jetët të rrepta dhe spartane; shumë prej gjërave që dëshironim, nuk i arrinim dot; dhe shumë prej gjërave që brezi para nesh mezi i kish arritur, nuk i dëshironim më. E megjithatë, në mes të këtij universi tejendanë të skalitur nga JO-të e pushtetit, kultivonim në heshtje dhe shpesh në fshehtësi fantazitë tona sublime, ose një imazh të botës përtej me tone të forta mistike, i cili do të na ngushëllonte edhe kur çdo ngushëllim tjetër do të na kish zhgënjyer.Para se të bëhej realitet dhe faktor kritik në shndërrimet politike, sociale, ekonomike dhe kulturore në Shqipërinë e viteve 1990, Perëndimi do të kristalizohej kështu, mes nesh, në trajtat e një vizioni pothuajse religjioz dhe do të vepronte në mendjet dhe në shpresat tona ashtu si veç një vizion i atij lloji mund të veprojë.
language: Albanian
title: Sende që nxirrte deti
publisher: Botimet Dudaj